# Anne Marie Telmanyi

### Fra Wikipedia, den frie encyklopædi

Anne Marie Frederikke Telmanyi født Nielsen (4. marts 1893 - 17. april 1983) dansk maler, datter af de to store kunstnerpersonligheder, komponisten Carl Nielsen (1865-1931) og billedhuggeren Anne Marie Carl-Nielsen født Brodersen (1863-1945).

Hendes barndomshjem var legatboligen i Frederiksholms Kanal. Legatboligen dannede rammen om et kunstnermiljø, hvor mange af tidens store kulturpersonligheder havde deres gang. Hun har siden skrevet nogle bøger om sin tid her og sin familie.

- Anne Marie Carl-Nielsen, 1979
- Mit barndomshjem, 1965

Allerede som 16-årig blev hun i 1909 elev på Det Kongelige Danske Kunstakademi og gik der et år, før hun blev sendt på kostskole i England. Da hun vendte hjem, genoptog hun sin kunstneriske uddannelse ved Kunstakademiet i 1912, hvorfra hun tog afgang 1916. Hun blev viet den 7. februar 1918 med violinvirtuosen Emil Telmányi, født 22. juni 1892 i Arad, Rumænien. Han var søn af lektor Emil Telmányi og Elvira Kövér de Réthàt. Hendes nye ægtemand havde gennem årene fremført flere af Carl Nielsens kompositioner, og de to rejste sammen rundt i Europa på hans koncertrejser. Herfra stammer flere af hendes landskabsbilleder. I 1925-26 uddannede hun sig yderligere i Paris på Académie Moderne hos O. Friesz og F. Léger. I 1936 opløstes Anne Marie Telmanyis ægteskab, og hun flyttede ind til moderen i legatboligen og boede her, indtil dennes død i 1945. I sin gamle kammerat fra Akademiet Else Vogel-Sørensen fandt hun en veninde for livet, og de udstillede gentagne gange sammen op gennem 1930'erne, 1940'erne og 1950'erne.

Hentet fra "http://da.wikipedia.org../../../a/n/n/Anne_Marie_Telmanyi_d6ca.html"

Kategorier: Danske malere | Født i 1893 | Død i 1983

##### Views

- Artikel
- Diskussion
- Nuværende version

##### Søg